**Kampanjamateriaali 29.11.-10.12.2021**

Teema: Toimeksiantosopimuksen irtisanomisajan merkitys perhehoitajan sosiaaliturvalle

**Pääviesti:**

Irtisanomisaika tuo perhehoitajalle taloudellista turvaa ja antaa hänelle mahdollisuuden sopeuttaa talouttaan muuttuvassa tilanteessa.

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Kuvat ovat myös erikseen sähköpostiviestin liitteenä. Kampanjan #-tunnisteet ovat #TietoaPerhehoidosta ja #SuunnitelmallinenPerhehoito

**Lisäviestit.** Olemme avanneet teemaa lisäviesteiksi, joiden avulla sinä voit myös avata perhehoitajan toimeksiantosopimuksen irtisanomista. Lisäviestit sopivat pituutensa puolesta myös Twitteriin.

Toimeksiantosopimuksen irtisanomisaika on kaksi kuukautta, ellei sopimuksessa ole toisin sovittu. #TietoaPerhehoidosta #SuunnitelmallinenPerhehoito

Jos toimeksiantosopimuksen irtisanomiseen liittyy toimintaohjeessa yllättäviä tai ankaria ehtoja, kuten perhehoitolaista poikkeava irtisanomisehto, niitä on korostettava perhehoitajalle jo sopimusta tehdessä. #TietoaPerhehoidosta #SuunnitelmallinenPerhehoito \*

Perhehoitajalle maksetaan hoitopalkkio ja hoidettavasta aiheutuvat tosiasialliset kustannukset irtisanomisajalta, vaikkei hoito jatkuisi irtisanomisen jälkeen perhehoidossa. #TietoaPerhehoidosta #SuunnitelmallinenPerhehoito

Irtisanomisajasta sovittaessa on huolehdittava, ettei perhehoitajalle aiheudu kohtuutonta taloudellista riskiä hoidettavaa koskevissa erityistilanteissa. #TietoaPerhehoidosta #SuunnitelmallinenPerhehoito

Irtisanominen tehdään kirjallisesti. Irtisanomisilmoitus sisältää irtisanomisajan alku- ja päättymispäivämäärän. #TietoaPerhehoidosta #SuunnitelmallinenPerhehoito

Yhdessä suunniteltu irtisanomisprosessi on osa laadukasta perhehoidon kokonaisuutta. #TietoaPerhehoidosta #SuunnitelmallinenPerhehoito

\* Katso myös toimeksiantosopimukseen liittyvä video Perhehoitoliiton YouTube-kanavalla osoitteessa [www.youtube.com/perhehoitoliitto](http://www.youtube.com/perhehoitoliitto) !

**Hyvät käytännöt.** Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita #TietoaPerhehoidosta #SuunnitelmallinenPerhehoito #HyväKäytäntö.

#Hyväkäytäntö: Hoitopalkkion maksu jatkuu samansuuruisena myös irtisanomisajan, jotta perhehoitajalla on mahdollisuus sopeuttaa talouttaan muuttuvassa tilanteessa. #TietoaPerhehoidosta #SuunnitelmallinenPerhehoito

#HyväKäytäntö: Kun irtisanomisajalta maksettavaa kulukorvausta arvioidaan, hoidettavasta perhehoitajalle aiheutuvat tosiasialliset kustannukset huomioidaan niistä yhdessä keskustellen. #TietoaPerhehoidosta #SuunnitelmallinenPerhehoito

#HyväKäytäntö: Huolehdi, että sinulla on ajantasaiset perustiedot perhehoitajan sosiaaliturvasta sijoituksen päättyessä, vaikkei se olisi juuri nyt tehtävässäsi ajankohtaista. #TietoaPerhehoidosta #SuunnitelmallinenPerhehoito

#HyväKäytäntö: Kahden kuukauden irtisanomisaikaa noudatetaan ikäihmisten perhehoidossa myös kuolemantapausten yhteydessä, jotta perhehoitoperhe saa käsitellä menetystä ja huolehtia käytännön järjestelyistä. #TietoaPerhehoidosta #SuunnitelmallinenPerhehoito

#HyväKäytäntö: Perhehoidon päättymiseen valmistaudutaan ja irtisanomiseen liittyvistä kysymyksistä keskustellaan yhdessä. #TietoaPerhehoidosta #SuunnitelmallinenPerhehoito

#HyväKäytäntö: Irtisanomisaikaa noudatetaan myös lyhytaikaisessa perhehoidossa, kun toimeksiantosopimuksessa on sovittu säännöllisesti toistuvista perhehoitojaksoista. #TietoaPerhehoidosta #SuunnitelmallinenPerhehoito

**Tietoa avuksesi oikean tiedon levittämisessä**

Suunniteltu ja perhehoidon toimintaohjeessa avattu toimeksiantosopimuksen irtisanomisen prosessi on osa laadukasta perhehoitoa.

Perhehoitolain mukainen irtisanomisaika on kaksi kuukautta. Toimeksiantosopimuksessa voidaan sopia myös muusta irtisanomisajasta. Määräaikaisessa toimeksiantosopimuksessa ei ole irtisanomisaikaa, ellei käytännöstä ole erikseen sovittu. Esimerkiksi lastensuojelun perhehoidossa voidaan toimeksiantosopimus sopia päättyväksi päivään, jolloin sijoitettu lapsi täyttää 18 vuotta sekä sopia irtisanomisajasta.

Toimeksiantosuhteisen perhehoitajan sosiaaliturvan puute korostuu esimerkiksi tilanteissa, joissa lapsen, nuoren ja aikuisen perhehoitosijoitus päättyy ennakoimattomasti tai ikäihmisten perhehoitojakso peruuntuu ikäihmisen voinnin takia. Sijoituksen purkaantuessa äkillisesti perheen tulotaso voi pudota lyhyen ajan kuluessa merkittävästi.

Irtisanomisajasta sovittaessa on huomioitava hoidettavan tilanne suhteessa perhehoitajan tilanteeseen. Esimerkiksi jos lapsi sijoitetaan perhehoitoon kesken huostaanottohakemuksen Hallinto-oikeuskäsittelyn ja perhehoitaja jää palkattomalle vapaalle työstään toimiakseen perhehoitajana, on tarkoituksenmukaista sopia irtisanomisen erityisehdoista Hallinto-oikeuden päätökseen saakka.

 Myös lyhytaikaisessa perhehoidossa on irtisanomisajasta sovittaessa otettava huomioon mahdolliset hoidettavaan liittyvät erityistilanteet ja irtisanomisajan tulkinta niiden yhteydessä. Irtisanomisajasta sovittaessa tulee huolehtia, ettei sijoituksen äkillinen päättyminen aiheuta perhehoitajalle kohtuutonta taloudellista riskiä

Toimeksiantosopimuksen voi irtisanoa kunta, kuntayhtymä tai perhehoitaja. Irtisanominen on hyvä tehdä kirjallisesti, jotta kaikilla osapuolilla on sama käsitys irtisanomisajan alkamisesta. Kahden kuukauden irtisanomisajan laskeminen alkaa irtisanomispäivästä. Irtisanomisajan kuluminen ei voi alkaa takautuvasti. Irtisanomisajalta maksetaan hoitopalkkio riippumatta siitä, onko sijoitettu henkilö perhehoidossa vai ei, ellei toimeksiantosopimuksessa ole toisin sovittu. Kulukorvauksen maksamisesta irtisanomisajalta sovitaan toimeksiantosopimuksessa. Irtisanomisajalta maksettavaa kulukorvausta arvioitaessa huomioidaan hoidettavasta perhehoitajalle aiheutuvat tosiasialliset kustannukset. Irtisanomisaika antaa perhehoitajalle mahdollisuuden sopeuttaa talouttaan muuttuvassa tilanteessa ja turvaa myös perhehoitajan toimeentulon jatkuvuutta.

Huomaathan, että purkaminen ja irtisanominen ovat eri asioita. Jos valvonnan yhteydessä perhekoti tai siellä annettava hoito todetaan sopimattomaksi tai puutteelliseksi, hoidon järjestämisestä vastaavan kunnan tai kuntayhtymän tulee pyrkiä saamaan aikaan korjaus tilanteeseen. Jos puutetta ei korjata asetetussa määräajassa tai jos puutetta ei voida korjata ilman kohtuutonta vaivaa tai kohtuullisessa ajassa, toimeksiantosopimus voidaan purkaa välittömästi.

Voit neuvoa toimeksiantosopimuksen irtisanomisasioiden paikallisia käytäntöä pohtivaa perhehoitajaa hakemaan lisätietoja sijoittavan kunnan perhehoidon toimintaohjeesta sekä perhehoitajan vastuutyöntekijältä.

Viranomaisella on ohjaus- ja neuvontavelvollisuus, ja vaikka perhehoitajan vastuutyöntekijän, lapsen asioista vastaavan sosiaalityöntekijän tai aikuisen palveluista vastaavan työntekijän ei tarvitse olla sosiaalietuuksien asiantuntija, hänen on tärkeä tunnistaa perhehoitajan sosiaaliturvan heikkoudet voidakseen ottaa ne huomioon sekä neuvoa perhehoitajaa perhehoidon päättyessä. Perhehoitajan on myös tärkeä itse huolehtia siitä, että tiedot sosiaaliturvasta eri perhehoidon prosessin vaiheissa ovat ajantasaiset.

On tärkeä muistaa, ettei perhehoitajan tehtävä oikeuta työttömyysturvaan. Toimeksiantosuhteinen perhehoito ei ole työsuhde, eikä se kerrytä ansiosidonnaisen työttömyysetuuden tai Kelan peruspäivärahan edellyttämää työssäoloehtoa. Perhehoitajuus on kuitenkin hyväksyttävä syy olla pois työmarkkinoilta, jolloin työssäoloehdon tarkastelujakso on pidempi. Mikäli perhehoitajuuden päättyessä perhehoitaja ei ole oikeutettu muihin työttömyysetuuksiin, perhehoitajalla on oikeus työmarkkinatukeen, jos sen muut ehdot täyttyvät. Perhehoitajan työttömyysturvasta voit ohjata hakemaan lisätietoa täältä: <https://www.perhehoitoliitto.fi/minustako_perhehoitaja/perhehoitajan_tehtava/tyottomyysturva>

Sosiaaliturvajärjestelmä ei nykyisellään vastaa perhehoitotehtävän tarpeisiin. Tämän vuoksi yksittäinen perhehoitaja kantaa taloudellista riskiä hoitaessaan julkista hallintotehtävää.

Perhehoitoliitto on vaikuttamistyössään esittänyt perhehoitolain muutosta toimeksiantosopimuksen irtisanomisajan ja sosiaaliturvan näkökulmasta, että

* Perhehoitolain mukaista kahden kuukauden toimeksiantosopimuksen irtisanomisaikaa ei ole mahdollista sopia lyhyemmäksi.
* Jos perhehoitajan tehtävä on sovittu päätoimiseksi, irtisanomisaika on kolme kuukautta.